‘เอสเอ็มอีแบงก์’โล่งอก
คลังอุ้มเอสเอ็มอีแบงก์ รีบส่งแผนฟื้นฟูจะเพิ่มทุนก๊อกแรกให้ 555 ล้านบาท ใน มี.ค. ที่เหลือรอปลายปี
5 มี.ค. 2556

คลังอุ้มเอสเอ็มอีแบงก์ รีบส่งแผนฟื้นฟูจะเพิ่มทุนก๊อกแรกให้ 555 ล้านบาท ใน มี.ค. ที่เหลือรอปลายปี 
นายทนุศักดิ์ เล็กอุทัย รมช.คลัง ซึ่งกำกับดูแลธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ได้สั่งการให้กรรมการและผู้บริหารเอสเอ็มอีแบงก์ เร่งสรุปแผนฟื้นฟูส่งให้พิจารณาภายในสัปดาห์นี้ เพื่อที่กระทรวงการคลังจะจัดสรรเงินเพิ่มทุนรอบแรก 555 ล้านบาท ให้ภายในไตรมาสแรกนี้ 
“เมื่อได้เงินเพิ่มทุนในเดือนนี้แล้วจะทำให้เอสเอ็มอีแบงก์มีความเข้มแข็งขึ้น” รมช.คลัง กล่าว 
นายทนุศักดิ์ กล่าวอีกว่า ที่ผ่านมาแผนฟื้นฟูมาแล้วแต่กระทรวงการคลังตีกลับเพราะมีหลายกรณีไม่ชัดเจน เช่น การดูแลลูกหนี้ดี ส่วนหนี้เสียพบว่าเกิดจากการบริหารของผู้บริหารในแต่ละยุค และหนี้เสียที่เกิดจากนโยบายของรัฐบาล ซึ่งที่ผ่านมายังไม่มีแนวทางช่วยเหลือที่ชัดเจน 
ทั้งนี้ ในหนี้เสีย 2.9 หมื่นล้านบาท พบว่ามีหนี้ที่เกิดจากโครงการรัฐตามบัญชีพิเศษอยู่ 7,000 ล้านบาท ในจำนวนนี้มีมติคณะรัฐมนตรี (ครม.) รองรับ 2,000 ล้านบาท เบื้องต้นพบว่ามี 6 โครงการที่เสียหาย ซึ่งจะแก้ไขด้วยการผ่อนเกณฑ์การตั้งสำรอง และผ่อนภาระดอกเบี้ยให้แล้ว ส่วนที่เหลือพบว่าเป็นหนี้ที่ผู้บริหารแจ้งว่าทำตามนโยบายรัฐบาลแต่ไม่มีมติ ครม.รองรับ เช่น โครงการแท็กซี่เอื้ออาทร ซึ่งธนาคารต้องรับผิดชอบเอง